ከ85 ሺሕ በላይ የንግድ ባንክ ኤቲኤም ተጠቃሚዎች የሌሎች ባንኮችን አገልግሎት ማግኘት አልቻሉም
የኢትዮጵያ ንግድ ባንክ የኤቲኤም ካርድ ይዘው ከሌሎች ባንኮች ኤቲኤሞች  ገንዘብ ለማውጣት ያስችል የነበረው አገልግሎት ካለፈው ሳምንት ጀምሮ መቋረጡ ተገለጸ፡፡ በዚሁ ምክንያት እስከ ዓርብ የካቲት 3 ቀን 2009 ዓ.ም. ድረስ ከ85 ሺሕ በላይ የንግድ ባንክ ደንበኞች አገልግሎት ለማግኘት ሞክረው አልተሳካላቸውም፡፡የባንኩ ደንበኞች በየትኛውም ባንክ ኤቲኤም ማሽን ለመጠቀም ያደረጉት ሙከራ ባለመሳካቱ፣ የግድ የኢትዮጵያ ንግድ ባንክ ኤቲኤሞችን ብቻ ፈልገው መጠቀም እንዳስገደዳቸው ታውቋል፡፡ የአገልግሎቱ መስተጓጎል ከቴክኒክ ብልሽት ጋር የተያያዘ ለመሆኑ ከኢትዮጵያ ንግድ ባንክ የተገኘው መረጃ ያስረዳል፡፡ የኢትዮጵያ ንግድ ባንክ ካርድ ይዞ በሌሎች የግል ባንኮች ኤቲኤሞች ላይ መጠቀም ከደኅንነት ጋር የተያያዘ እንደሆነ ከባንኩ የተገኙ መረጃዎች ጠቁመዋል፡፡ችግሩ እስከተስተካከለ ድረስ የኢትዮጵያ ንግድ ባንክ ደንበኞች የኤቲኤም ካርዶቻቸውን በባንኩ ኤቲኤም ብቻ እንዲጠቀሙ ያስገድዳቸዋል ተብሏል፡፡ ይህንን ችግር ለማስተካከል ሲባል ላልተወሰነ ጊዜ አገልግሎቱ መቋረጡን አንድ የኢትዮጵያ ንግድ ባንክ ከፍተኛ የሥራ ኃላፊ ጠቁመው፣ ‹‹ለአገልግሎቱ መጀመር በእኛም ሆነ በሌሎች ባንኮች ኤቲኤሞች ላይ መስተካከል ያለባቸው ነገሮች አሉ፤›› ብለዋል፡፡ ይህ እንደተስተካከለ ግን የተቋረጠው አገልግሎት ወደ ሥራ ይገባል በማለት አስረድተዋል፡፡የአገሪቱ ባንኮች በሁሉም ኤቲኤሞች ላይ መጠቀም የሚያስችላቸውን አገልግሎት የሚያስተናብረውና የሚቆጣጠረው ከኢትስዊች አክሲዮን ማኅበር የተገኘው መረጃም፣ የአገልግሎቱ መቋረጥ ትክክል ስለመሆኑ ያስረዳል ነገር ግን ከኢትዮጵያ ንግድ ባንክ የደረሰውም መረጃ ያጋጠመው የቴክኒክ ችግር እንዳለ ነው፡፡ ችግሩ ተቃሎ የተቋረጠው አገልግሎት እንደሚጀመር ተስፋ ያደርጋል፡፡ የንግድ ባንክ ኤቲኤም ካርዶች የያዙ ከ85 ሺሕ በላይ የሚሆኑ ደንበኞች ከሌሎች ባንኮች ኤቲኤሞች ገንዘብ ለማውጣት ያደረጉት ሙከራ ያለመሳካቱን፣ የኩባንያው የመረጃ ቋጥ ማሳየቱንም ይጠቅሳል፡፡በአሁኑ ወቅት የኤቲኤም ካርዶች ከያዙ ደንበኞች ውስጥ ከ60 በመቶ በላይ የሚሆኑት የንግድ ባንክ ደንበኞች ከመሆናቸው አንፃር፣ ችግሩ እነርሱ ላይ ያመዘነ ነው ተብሏል፡፡ በሌላ በኩል ሁሉም የአገሪቱ ባንኮች በየትኛውም ባንክ ኤቲኤም እንዳይጠቀሙ እያደረገ ሲሆን፣ የአንዱ ባንክ ደንበኛ በሌላኛው ባንክ ኤቲኤም  በመጠቀም ያስገኝ በነበረው ገቢ ላይ ተፅዕኖ ያሳድራል ተብሏል፡፡ የንግድ ባንክ ካርድ ይዘው በግል ባንኮች ኤቲኤሞች ሲጠቀሙ ባንኮች ያገኙት የነበረውንም ኮሚሽን ያስቀረ ችግር ነው ተብሏል፡፡ የሁሉንም ኤቲኤሞች በአንድነት በማስተዳደር እየሠራ ያለው ኢትስዊችም በዚህ አገልግሎት ያገኝ በነበረው ገቢ ላይ አሉታዊ ተፅዕኖ ማሳደሩ ተወስቷል፡፡ ዋናው ችግር ግን ደንበኞች በቀረበላቸው አማራጭ መጠቀም ያለመቻላቸው እንደሆነ ተጠቅሷል፡፡ 